《大酺 同张蘧林饯别袁箨庵》
明代·曹溶

看楚云飞，吴烟远，良约都因春误。红楼听雨罢，又悤悤无定，意误飘絮。

幔锁荷香，梁招乳燕，知是怀人深处。填词付歌管，正陈隋旧梦，寓情琼树。

恨三幅江帆，一双山屐，撰成离绪。

沉沉丝雨暮。乱流急、翘首迷前渡。且近觅、投簪狂客，负局先生，解征衣、酒边同住。

自古谁豪举，身与世、总成羁旅。更休叠、阳关句。浮樽相属，西子夜来传语。

停舟镜湖待汝。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。